Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 4304

(2) Azóta számos feltáró elemzésre és megbeszélésre került sor mind szakmai szinten a Bizottsággal, mind általánosabb szinten a helyettesek találkozóin. A mi részünkről a cél annak megállapítása volt, hogy felmerülhet-e bármilyen komoly probléma, és ha igen, hogyan kerülhető el a legjobban. Örömmel mondhatom, hogy a Közösség részéről részletes felvilágosításban és megértésben részesültünk, ami jelentős mértékben segítette a kérdések tisztázását, és ez alapján azt remélem, hogy sikerülhet megállapodást elérnünk ezekben a kérésekben, és így azokat jövőbeni napirendünkről levehetjük. 2004/60/II. szám Tej Mind a Közösség, mind pedig az Egyesült Királyság érdekében fontosnak tartjuk, hogy a folyékony tej iránti fogyasztói keresletet országosan és egész éven át ki tudjuk elégíteni. Úgy gondoljuk, hogy a jelenlegi és a javasolt rendelkezések alkalmazási körére és jellegére vonatkozó értelmezésünknek a Közösség részéről történt megerősítése tükrében ez lehetséges lesz. Ezért fontos, hogy rögzítsem ennek az értelmezésnek az alapvető pontjait, nevezetesen: i. a közös politika egyik célja, hogy a Közösség egészében a lehető legtöbb, folyékony formában történő fogyasztásra szánt tejet használjanak fel, és e politika nem alkalmazható úgy, hogy ezt a célt akadályozza; ii. az 1966. július 24-i tanácsi állásfoglalásban szereplő, a feldolgozásra és a folyékony formában történő fogyasztásra szánt tej közötti árkülönbözetnek nincs jogi kötőereje; egy közösségi tejrendelet megfelelő időben hatályon kívül fogja helyezni azt; és a jelenlegi rendeletek alapján a tagállamok szabadon állapíthatják meg a folyékony formában történő fogyasztásra szánt tej kiskereskedelmi árát, de nem kötelesek erre. iii. a 804/68/EGK rendelet csak a nemzeti kormányok árkiegyenlítést megengedő intézkedéseire vonatkozik, így ennek megfelelően, egy nem-kormányzati termelő szervezet, amennyiben az EGK-Szerződés és az azon alapuló másodlagos jogi szabályozás rendelkezéseinek keretében jár el, szabadon dönthet arról, hogy bárhová tejet szállítson annak érdekében, hogy tagjai számára azt a legjobb áron értékesítse, továbbá, hogy pénzügyi bevételeit felossza és tagjait saját elképzelése szerint díjazza. Sertéshús Úgy gondoljuk, hogy a kibővített Közösségnek, amely a sertéshús-termelés terén az elképzelések szerint több mint önellátó, az is érdeke, hogy biztosított legyen a megfelelő piaci stabilitás, beleértve a császárhús Egyesült Királyságbeli piacának stabilitását. A Közösség jelenlegi rendszere – érthető okból – nem számolt ezzel a jelentős piaccal, amely évente mintegy 640 000 tonna, több mint 1 milliárd elszámolási egység értékű császárhúst vesz fel. De ez a piac jelentős mértékben hozzájárulhat a stabilitáshoz nemcsak az Egyesült Királyság és más közvetlenül érintett császárhús-előállító, hanem a kibővített Közösségben működő minden sertéstenyésztő számára is. A megbeszéléseink alapján nem jutottunk olyan következtetésre, amely szerint a Közösség sertéshúsra vonatkozó jelenlegi rendelkezései a bővítésből eredő új helyzetben szükségszerűen alkalmatlanok vagy nem megfelelőek lennének. Lényegesnek tartjuk azonban, hogy Önök elismerjék a császárhús piacának alapvető fontosságát a kibővített Közösségben; azt, hogy a tisztességes verseny feltételei mellett ennek a piacnak a folyamatos stabilitása a sertéstenyésztés számára a Közösség egészében milyen előnyökkel jár; ebből következően pedig azt, hogy az átmeneti időszakban és azt követően a helyzet gondos felülvizsgálatára van szükség. Tojás A kibővített Közösség a tojástermelés szempontjából önellátó lesz, így az árakat valószínűleg inkább a belső piaci erők, mint a határokon zajló intézkedések határozzák meg. Mivel ez már mind a meglévő Közösség, mind pedig az Egyesült Királyság esetében igaz, előfordulhat, hogy a kibővített Közösség piacán a napjainkban az egyes piacokon tapasztalt áringadozástól jellegében nem különböző, bár valamivel nagyobb mértékű áringadozás lesz tapasztalható. Másrészt, a termelésnek szakosodott előállítók kezében történő koncentrálódására irányuló tendenciának és a forgalmazás terén ezzel párhuzamosan végbemenő fejleményeknek hosszabb távon csökkenteniük kell az instabilitást. Ezért úgy vélem, képesek leszünk arra, hogy a Közösség rendelkezéseihez alkalmazkodjunk.

Source: https://magyarkozlony.hu/hivatalos-lapok/ef6d1064adc3681a135a845696cfcd63a57e3768/dokumentumok/755b096f4aa1b1c940835872535bc4c5a9a35d20/letoltes